Selvom han ikke opfordrer privatpersoner til at flyve tæt på spækhuggeren med drone, så mener Ivar Høst fra Naturstyrelsen, at billeder fra medierne er vigtigt materiale, som bliver nærstuderet og delt mellem forskere.

Det er nok gået de færrestes næse forbi, at en spækhugger har befundet sig i Limfjorden det meste af april måned. Først var den strandet nær Hals, siden blev en redningsaktion sat i værk, hvorefter den svømmede videre. Indtil fredag har spækhuggeren befundet sig ud for Nørre Uttrup Lystbådehavn, alt imens eksperter ikke spår den mange chancer for overlevelse. TV2 Nord kunne så tidligere på dagen fortælle, at spækhuggeren er drevet et par hundrede meter vestpå. Det kan du læse mere om her. Så meget information som muligt Ivar Høst følger flittigt med i spækhuggerens gøren og laden, og det kræver godt videomateriale. Derfor er billedmateriale fra medierne noget han værdsætter. Han fortæller, at materialet bliver sendt bredt rundt – for eksempel til forskere fra Fiskeri- og Søfartsmuseet. -	Det er vigtigt at samle så meget information som muligt, mens vi kan. Så har vi billeder, vi kan gå tilbage til, når vi på et tidspunkt bliver klogere på, hvad der var galt med den, forklarer han. Han tilføjer, at han ikke mener, droner forstyrrer spækhuggeren. -	Et havpattedyr som spækhuggeren registrerer naturligt ikke farer fra luften. Derfor vil jeg mene, at det er den mest skånsomme måde at komme tæt på på dyret. Spækhuggeren har opholdt sig i Limfjorden siden den 8. april.